અમદાવાદઃ બિહાર સરકારે ફિનિશ્ડ ફેબ્રિક્સ પર પાંચ ટકા વેટ લાગુ પાડતા અમદાવાદ અને સુરતનો કાપડ ઉદ્યોગ અટવાયો છે. પાંચ ટકા વેટની જોગવાઈને કારણે બિહારના વેપારીઓ હડતાળ પર હોવાથી અમદાવાદ-સુરતથી બિહાર મોકલવામાં આવેલો રૂ. ૮૦ કરોડથી વધુનો માલ અટવાઈ ગયો છે એટલું જ નહીં, લગ્નની સિઝનમાં વેટના નિર્ણયને કારણે ઓર્ડર્સ મળતા બંધ થવાથી વેપારીઓ વધુ મુશ્કેલીમાં મુકાયા છે. બિહારમાં રૂ. ૫૦૦ના ડ્રેસ અને રૂ. ૨૦૦૦ કે તેથી વધુની કિંમતની સાડી ઉપર પાંચ ટકા વેટ લાગુ કરી દેવામાં આવ્યો છે. જેના કારણે બિહારના વેપારીઓ શુક્રવારથી હડતાળ પર ઊતરી જવાથી અમદાવાદ સુરતથી મોકલવામાં આવેલો માલ રસ્તા ઉપર જ અટવાઈ ગયો છે.